《恩赐御书呈同舍诸公》
宋代·刘敞

圣神绍先古，述作备新书。微生滥中秘，重赐等诸儒。

日月明天文，龟龙粲河图。精神骇耳目，黼藻贲泥涂。

发挥箧中藏，更得神宗初。光华混新旧，笔墨肖锱铢。

幸生尧禹间，而见典与谟。上为四方贺，善继古所无。

下窃私室荣，搢绅谁与俱。汉史探会稽，周臣览昆墟。

萧条千万里，筋力固已劬。而我独何人，荷宠安厥居。

受学庶无负，传家既多馀。愿从二三子，讲诵无时虚。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。